text: Borgmesteren kan redde hans liv
  02 december 2014 kl. 12.16
  Pensionist Jens Jørgen Brusen i Ansager får hjælp af borgmester Erik Buhl, som i eftermiddag kravler op på trappestigen og monterer en røgalarm. Det er led i kampagnen Red Farmor.
  Med kampagnen opfordrer Varde Kommunes Brand og redning til, at alle hjælper ældre medborgere med at installere røgalarm, så risikoen for brandulykker med dødelig udgang kan nedsættes.
  Hvert år dør i gennemsnit 77 personer som følge af en brand. I 82 procent af tilfældene sker det i hjem uden røgalarmer.
  Mange af statistikkens ofre er ældre. Derfor en røgalarm vise sig at være en investering for livet. Mange ældre har dog svært ved selv at sætte røgalarmerne op. Netop ældre er også den befolkningsgruppe, der er mest udsat under en brand samtidig med, at det er den gruppe, der har færrest røgalarmer i hjemmet.
  Tidspunktet for kampagnen er også velvalgt. December er nemlig højsæson for brande i hjemmet.
  Risikoen for at få brand i sit hjem er mere end dobbelt så høj i december i forhold til resten af året, noterer Gjensidige Forsikring. Alligevel har hver fjerde danske hjem ingen røgalarm.
  